দিল্লির মন্ত্রিসভায় বিজেপির ১৫ বিধায়ক! কে হবেন মুখ্যমন্ত্রী?

নয়াদিল্লি: দীর্ঘ ২৭ বছর পর দিল্লির ক্ষমতায় ফিরেছে বিজেপি (BJP)। এবারের বিধানসভা নির্বাচনে (Delhi Assembly Election 2025) ৭০-এর মধ্যে ৪৮টি আসনে জয়ী হয়ে সরকার গঠন করতে চলেছে পদ্ম শিবির। তবে রাজধানীর মুখ্যমন্ত্রী (Delhi CM) কে হবেন, তা এখনও নির্ধারিত হয়নি। বিজেপি সূত্রে খবর, আগামী বুধবার কিংবা বৃহস্পতিবার দিল্লির নতুন মুখ্যমন্ত্রী শপথ নিতে পারেন। প্রধানমন্ত্রী নরেন্দ্র মোদি (Narendra Modi) বর্তমানে দু’দিনের সফরে রয়েছেন আমেরিকায়। তাঁর দেশে ফেরার পরই কেন্দ্রীয় স্বরাষ্ট্রমন্ত্রী অমিত শাহ, বিজেপি সভাপতি জেপি নড্ডা এবং দলের শীর্ষ নেতাদের সঙ্গে বৈঠক করে দিল্লির পরবর্তী মুখ্যমন্ত্রী চূড়ান্ত করা হবে।

বিজেপির ৪৮ জন বিধায়কের মধ্যে ১৫ জনকে মন্ত্রিসভায় (Cabinet) অন্তর্ভুক্ত করা হবে বলে জানা গিয়েছে। ইতিমধ্যেই সম্ভাব্য মন্ত্রিসভার জন্য ১৫ জন বিধায়কের নাম চূড়ান্ত করা হয়েছে। তবে মুখ্যমন্ত্রীর পদের জন্য এখনো চূড়ান্ত কোনও সিদ্ধান্ত নেওয়া হয়নি। বর্তমানে ৯ জনের নাম আলোচনায় রয়েছে, যাদের মধ্যে অন্যতম প্রবেশ বর্মা, বীরেন্দ্র সচদেব, বিজেন্দ্র গুপ্ত, স্মৃতি ইরানি এবং প্রয়াত সুষমা স্বরাজের কন্যা বাঁশুরি স্বরাজ।

আরও পড়ুন: ওয়াকফ বিল রিপোর্ট নিয়ে সংসদে তুমুল, কী বলল বিরোধীরা?

বিজেপি এবার বিধানসভা নির্বাচনে কোনও মুখ্যমন্ত্রী পদপ্রার্থী ঘোষণা করেনি। বিরোধীরা সেই সুযোগ নিয়ে বিজেপিকে তুলোধোনা করলেও, ভোটের ফলাফল বলে দিচ্ছে যে দিল্লির মানুষ পরিবর্তন চেয়েছিল। এখন দেখার বিষয়, বিজেপি কাকে রাজধানীর দায়িত্ব দেয়। দলের অন্দরমহলের খবর, মুখ্যমন্ত্রী নির্বাচনে জাতপাতের সমীকরণ এবং আরএসএস-এর মতামত গুরুত্বপূর্ণ ভূমিকা পালন করবে।

কারও মতে প্রবেশ বর্মা হতে পারেন দিল্লির পরবর্তী মুখ্যমন্ত্রী। কারণ তিনি কেজরিওয়ালকে হারিয়ে রাজধানীর রাজনীতিতে বিরাট চমক দিয়েছেন। এদিকে দিল্লি বিজেপির সভাপতি বীরেন্দ্র সচদেবেরও বড় দায়িত্ব পাওয়ার সম্ভাবনা রয়েছে। অন্যদিকে, স্মৃতি ইরানি ও বাঁশুরি স্বরাজের মতো পরিচিত নেতৃত্বদেরও মুখ্যমন্ত্রী পদের জন্য বিবেচনায় রাখা হচ্ছে বলে খবর।